Maailmakuulsast Tai köögist saab õige maitse suhu siis, kui ise kohale sõita. Kuid sealne söögilaud on nii rikkalik ja koosneb nii erinevatest toitudest, et mina seal oldud kahe nädalaga küll kõike ära maitsta ei jõudnud.  Kui seniajani pole selgeks vaieldud, kas Eesti köök on olemas või on see kõigest Saksa köögi  jäljendamine, siis Tai köögi kohta kehtib midagi samasugust. Nimelt on paljudel Tai roogadel olemas originaalid lähiriikides Hiinas, Indias, Indoneesias ja Malaisias. Tailased olevat hästi vastuvõtlikud igasugu võõrmõjudele, kuid oskavat neist tekitada midagi just endale iseloomulikku. Midagi sellist kujutab endast ka Tai köök. Tai toitudes kombineeritakse tihti magusat, haput, soolast ja lausa põletavalt vürtsikat maitset. Roogade kõrvale pakutakse eraldi kausikestes soja-, austri- ja igasugu kalakastmeid,  samuti rohkelt küüslauku ja tšillit igas olekus.